Stadionul "Arcul de Triumf" a avut de suferit ca urmare a incidentelor violente de la partida Dinamo – UTA 1-0, care s-a disputat vineri seara.
Ultrașii "câinilor" au aruncat în mai multe rânduri cu torțe și petarde pe gazon, distrugând suprafața de joc hibridă. În plus, aceștia au rupt și mai multe scaune, scrie GSP.
Într-un mesaj pe contul de Facebook, responsabilii "Arcului de Triumf" au criticat gesturile fanilor, publicând și imagini cu dezastrul lăsat de aceștia.
"Cât de greu este să construiești și cât de ușor este să distrugi… Meciul disputat aseară pe stadionul CSN Arcul de Triumf, între Dinamo și UTA s-a lăsat cu pagube uriașe. 60 de scaune complet distruse, terenul este afectat pe o suprafață de 30%.
Asta nu înseamnă să fii suporter și nu asta presupune sportul. Aseară am asistat cu regret la o demonstrație de forță inutilă, am văzut ce înseamnă orgoliul orbesc și lipsa de respect pentru o echipă, locul în care te afli și sport. O imagine tristă pentru toată lumea…
O echipă de criminaliști a rămas pe stadion după meci și a luat amprente. Cei responsabili de tot dezastrul vor fi trași la răspundere. A fi suporter, nu înseamnă asta…", este comunicatul administratorului Complexului Sportiv Național "Arcul de Triumf".
Alin Petrache, președintele Federației Române de Rugby, a transmis un mesaj dur după incidentele de la partida Dinamo - UTA Arad, din etapa #30 a Superligii.
"Ați văzut aceleași scene și data trecută. De fiecare dată când avem astfel de evenimente spuneți că nu ați mai văzut așa ceva. Acest stadion nu a fost făcut pentru competiții interne fotbalistice, ci naționale și internaționale rugbistice, și pentru antrenamente ale echipelor naționale care veneau pentru Euro 2021. Punct.
Nu are capacitatea de a oferi securitate pentru meciurile de anvergura aceasta. Asta e tot. Eu nu sunt administratorul arenei. Cei de la Agenția Națională pentru Sport decid dacă se va mai juca acolo. Noi suntem în judecată. Nu știu dacă Dinamo riscă să nu mai fie primită pe Arcul de Triumf.
Am privit cu stupoare tot ceea ce s-a întâmplat. Arenele care se vor construi de acum vor trebui să aibă puse la punct modele de securitate pentru a preîntâmpina asemenea evenimente.
Asemenea meciuri ar trebui jucate pe alte arene care să ofere siguranță suporterilor, celorlalți oameni care au venit pentru meci. Vă dați seama ce îngroziți sunt când văd așa ceva. Eu de obicei merg la stadion cu familia, copiii. Să văd asemenea scene?
Din punct de vedere al expertizei pe care o avem, eu știu că pagubele la gazon nu mai pot fi remediate pentru că este un gazon hibrid.
Dacă acea parte de gazon hibrid peste care vine cel natural este arsă, nu se mai poate face nimic decât dacă se schimbă întreaga suprafață. Este imposibil", a declarat Alin Petrache, pentru Fanatik.
Ultima etapă din sezonul regulat al Superligii a adus cu sine nu numai dramatism în teren, ci și bătăi între suporteri. Ultrașii lui Dinamo s-au bătut cu cei ai Stelei, pe parcursul partidei, ultimii veniți să încurajeze formația ardeleană, fiind înfrățiți cu galeria acestora.